Diari Oficial de la Generalitat Valenciana


Sumari del DOGV 6834, del 06-08-2012 (2012/7817)

DECRET 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana.
--------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2012/08/03/127/dof/vci/html**

### Dades del document

Número de DOGV
:   6834

Data del DOGV
:   06-08-2012

Secció del DOGV
:   I. DISPOSICIONS GENERALS

Número del document
:   2012/7817


Data del document
:   03-08-2012

Organisme emissor
:   Conselleria d'Educació, Formació i Ocupació

Tipus de document
:   Decret

Anàlisi jurídica

 Descriptors 

:   * ensenyament d'idiomes
    * llengua oficial
    * educació preescolar
    * ensenyament secundari
    * ensenyament professional
    * legislació escolar
    * llengua estrangera
    * ensenyament primari
    * legislació

DECRET 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana. [2012/7817]  
PREÀMBUL  
  
I. El coneixement dels idiomes constituïx un element essencial per al desenrotllament personal i professional de les persones; al seu torn, l'ensenyament d'idiomes, com a complement del necessari coneixement i ús del valencià i del castellà, s'emmarca en el procés d'aplicació i generalització dels programes plurilingües. Té com a objectiu fer efectiva la voluntat de protegir i desenrotllar al ric patrimoni de les distintes llengües europees, perquè això es convertisca en una font d'enriquiment i comprensió mútua entre les persones, seguint les recomanacions del Marc Comú Europeu de Referència per a les Llengües (MECR).  
  
Cal considerar, a més, l'àmplia experiència i el coneixement acumulats en l'àmbit de l'administració educativa de la Comunitat Valenciana en l'aplicació i gestió de programes educatius bilingües i plurilingües.  
  
La Constitució Espanyola establix, en l'article 3, que el castellà és la llengua oficial de l'Estat i que tots els espanyols tenen el deure de conéixer-la i el dret a usar-la; així mateix, determina que les altres llengües espanyoles seran també oficials en les respectives comunitats autònomes, d'acord amb els seus estatuts, i indica, a més, que la riquesa de les distintes modalitats lingüístiques d'Espanya és un patrimoni cultural que ha de ser objecte d'especial respecte i protecció.  
  
L'Estatut d'Autonomia de la Comunitat Valenciana determina en l'article 6, apartat 1, que la llengua pròpia de la Comunitat Valenciana és el valencià. Així mateix, l'apartat 2 indica que l'idioma valencià és l'oficial a la Comunitat Valenciana, igual que ho és el castellà, que és l'idioma oficial de l'Estat; tots tenen dret a conéixer-los i a usar-los i a rebre l'ensenyament de l'idioma valencià i en idioma valencià. Atenent al caràcter de llengua pròpia del valencià, l'apartat 5 de l'article 6 assenyala que s'atorgarà especial protecció i respecte a la recuperació del valencià.  
La Llei 4/1983, de 23 de novembre,de la Generalitat, d'Ús i Ensenyament del Valencià, establix en l'article 18.1 que la incorporació del valencià a l'ensenyança en tots els nivells educatius és obligatòria; al seu torn, que en els territoris de predomini lingüístic castellà que figuren en el títol V de la mencionada llei esta incorporació es durà a terme de manera progressiva, atenent a la seua particular situació sociolingüística i en la forma que reglamentàriament es determine.  
  
La Llei Orgànica 2/2006, de 3 de maig, d'Educació, preveu en l'article 2 que el sistema educatiu espanyol s'orientarà a la consecució, entre altres, dels fins següents: la capacitació per a la comunicació en la llengua oficial i cooficial, si n'hi ha, i en una o més llengües estrangeres.  
  
II. En l'escenari actual, l'accés a la informació és un element crucial per al desenrotllament de les societats modernes i, en este punt, l'educació juga un paper canalitzador i focalitzador fonamental.   
En la legítima aspiració de contribuir a este progrés, la Generalitat destina en els últims anys els seus esforços a aconseguir un sistema educatiu de qualitat que assegure a l'alumnat l'adquisició de les competències bàsiques necessàries per a desenrotllar-se en la societat del futur, entre les quals es troba la competència lingüística.   
Respecte al valencià, els ciutadans i les ciutadanes de la Comunitat Valenciana són creditors/res de l'enorme patrimoni cultural que suposa viure i conviure en una comunitat autònoma bilingüe, amb l'enriquiment que este fet suposa per a tots; així, les nostres dos llengües oficials, valencià i castellà, conviuen en un marc normalitzat que, lluny de convertir-se en motiu de qüestió, sumen i s'han convertit en punt d'unió, en ponts per a la comunicació, l'enteniment i creixement de la societat valenciana.   
En este sentit, els programes d'educació bilingüe que s'apliquen en el sistema educatiu de la Comunitat Valenciana a partir de l'any 1997 han permés donar un impuls a l'ensenyament del valencià i, al mateix temps, han afavorit l'aplicació de metodologies innovadores en l'aprenentatge de les llengües; però les circumstàncies socials, polítiques i econòmiques amb repercussió en els diferents camps del saber i, en conseqüència, en el sistema educatiu, obliguen a superar un model actual que no sempre garantix la presència equilibrada de les llengües cooficials i el coneixement efectiu, almenys, d'una llengua estrangera.   
  
Pel que fa als idiomes estrangers, convé recordar que la mateixa Generalitat va ser, l'any 1998, pionera en la introducció primerenca d'una llengua estrangera a través de l'Orde de 30 de juny de 1998, de la Conselleria de Cultura, Educació i Ciència, per la qual s'establixen els requisits bàsics, criteris i procediments per a aplicar en els centres educatius un programa d'educació bilingüe enriquit per la incorporació precoç d'una llengua estrangera, com a llengua vehicular, des del primer cicle de l'Educació Primària. Des d'eixe moment, són nombrosos els centres docents que han aplicat el programa.  
  
Esta actuació s'ha completat de forma experimental amb l'ús de la llengua estrangera com a llengua de transmissió en l'Educació Secundària Obligatòria, en el Batxillerat i en la Formació Professional. Són cada vegada més els centres docents de la Comunitat Valenciana que apliquen un programa d'educació plurilingüe que permet fomentar una primera aproximació a la llengua anglesa des del segon cicle de l'Educació Infantil; al mateix temps, un total de sis col·legis públics d'Educació Infantil i Primària experimenten des del primer curs del segon cicle de l'Educació Infantil un programa que vehicula el 80% del temps lectiu en anglés.  
Més recentment, l'Orde 19/2011, de 5 d'abril, de la Conselleria d'Educació, per la qual es va establir la Xarxa de Centres Docents Plurilingües a la Comunitat Valenciana, composta en l'actualitat per 270 centres, ha permés el reconeixement dels seus components, que es caracteritzen per impartir en el seu currículum almenys una àrea, matèria o mòdul en llengua estrangera, preferentment en anglés.  
No es pot obviar que, en un món globalitzat, l'idioma anglés ha anat convertint-se en la llengua vehicular imprescindible i ha arribat a estar omnipresent en molts dels intercanvis socials, comercials i culturals, sense ser exclusiva; així, la Declaració conjunta dels ministres d'Educació dels Estats Membres d'Europa -Bolonya 1999- va marcar com a reptes de futur l'accés al mercat laboral, la convergència acadèmica, la formació al llarg de la vida i la integració de les tecnologies de la informació i de la comunicació, i en les conclusions de la reunió del Consell Europeu de Barcelona, de març de 2002, els caps d'Estat i de Govern van fer una crida a una major acció per a la millora de les competències bàsiques a través de la pluralitat lingüística, entesa com el coneixement de la llengua materna i almenys dos llengües estrangeres.  
  
III. Per això, la Generalitat aspira a aconseguir la qualitat que permeta a l'alumnat adaptar-se a les exigències de la nova societat del coneixement, en la què el domini de l'anglés i altres llengües estrangeres, i de les tecnologies de la informació i la comunicació, es convertixen en ferramentes bàsiques del progrés; així ho considera en els respectius decrets curriculars autonòmics per a les distintes ensenyances del sistema educatiu.   
Este decret, seguint les directrius i recomanacions del Consell d'Europa i la Comissió Europea, pretén, en primer lloc, donar un tractament a les llengües cooficials que garantisca l'adquisició de competències lingüístiques tant en valencià com en castellà; en segon lloc, donar resposta a la creixent demanda social, tant per part de les famílies com de l'alumnat i dels centres, d'avançar progressivament cap al plurilingüisme i la diversitat lingüística que definix les societats més avançades; en tercer lloc, reconéixer l'esforç dels centres docents de la Comunitat Valenciana pel plurilingüisme, en consonància amb la decidida aposta de la Generalitat, i al mateix temps incentivar i afavorir l'existència de programes plurilingües progressius; en quart lloc, facilitar la indispensable formació del professorat en llengües curriculars i en la metodologia específica que exigix l'aplicació dels programes d'educació plurilingüe, especialment en el tram corresponent a l'Educació Secundària, tal com apunta el Llibre Blanc de l'Ensenyança Secundària. En definitiva, el present decret aspira a millorar la competència lingüística dels ciutadans i les ciutadanes de la Comunitat Valenciana, tant en llengües estrangeres com en valencià i castellà.  
Per a complir tot això, este decret establix dos programes lingüístics progressius d'aplicació en els centres de la Comunitat Valenciana: un programa plurilingüe en valencià i un programa plurilingüe en castellà. S'implantaran progressivament i es concretaran en els centres a través dels seus respectius Projectes Lingüístics de Centre (PLC). Cada centre establirà en el seu PLC la llengua base, valencià o castellà, en la qual impartirà la majoria de les àrees, matèries o mòduls del seu programa.  
  
Els programes lingüístics garantixen el dret de les famílies que els seus fills i filles reben les primeres ensenyances en la seua llengua habitual, ja siga esta el valencià o el castellà, i aspiren que puguen disposar a la Comunitat Valenciana de la possibilitat que els seus fills i filles estudien en valencià, en castellà i, al mateix temps, en almenys una llengua estrangera, preferentment en anglés.   
Resulta evident que per a complir les expectatives d'este decret serà necessari adoptar mesures complementàries, entre les quals destaca disposar d'un professorat format en llengües curriculars que domine les metodologies, les tecnologies de la informació i del coneixement i, al mateix temps, dispose de recursos didàctics adequats.  
Per tot això, amb un informe previ del Consell Escolar de la Comunitat Valenciana, a proposta de la consellera d'Educació, Formació i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 d'agost de 2012,   
  
DECRETE  
  
CAPÍTOL I  
Disposicions comunes  
  
Article 1. Objecte  
L'objecte d'este decret és regular el plurilingüisme en l'ensenyança no universitària, per mitjà de l'establiment de dos programes de caràcter progressiu d'aplicació en les etapes d'Educació Infantil, Educació Primària, Educació Secundària Obligatòria, Batxillerat i Formació Professional.   
  
Article 2. Àmbit d'aplicació  
1. Este decret serà aplicable en els centres docents públics i privats concertats de la Comunitat Valenciana degudament autoritzats per a impartir ensenyances d'Educació Infantil, Educació Primària, Educació Secundària Obligatòria, Batxillerat i Formació Professional.  
  
2. Els centres privats no concertats podran acollir-se al que disposa este decret.  
  
Article 3. Definicions  
1. Programes lingüístics: programes desenrotllats en els centres que garantixen, en els termes que preveu l'article 19.1 de la Llei 4/1983, de 23 de novembre, de la Generalitat, d'Ús i Ensenyament del Valencià, el dret de les famílies que els seus fills i filles reben les primeres ensenyances en la llengua cooficial triada pels pares, les mares o els representants legals de l'alumnat, ja siga esta el valencià o el castellà; i amb els quals s'aspira que puguen disposar a la Comunitat Valenciana de la possibilitat que els seus fills i filles estudien en valencià, en castellà i, al mateix temps, en almenys una llengua estrangera, preferentment en anglés.  
  
2. Programa plurilingüe: programa lingüístic que es caracteritza per l'ensenyança de continguts curriculars en valencià, en castellà i en anglés, i que pot incorporar a més altres llengües estrangeres.  
3. Programa Plurilingüe d'Ensenyament en Valencià (PPEV): programa plurilingüe que té com a llengua base per a l'ensenyament el valencià. Pot aplicar metodologies i mesures organitzatives d'immersió lingüística en funció del context sociolingüístic i dels resultats de les avaluacions.  
4. Programa Plurilingüe d'Ensenyament en Castellà (PPEC): programa plurilingüe que té com a llengua base per a l'ensenyament el castellà.  
5. Projecte Lingüístic de Centre (PLC): document del centre docent que arreplega les mesures organitzatives i curriculars per al desenrotllament dels programes lingüístics que es poden aplicar en un centre.  
CAPÍTOL II  
Les llengües cooficials de la Comunitat Valenciana  
  
Article 4. El tractament de les llengües cooficials en els programes plurilingües  
1. Els centres, a través dels seus respectius projectes lingüístics, proposaran a la conselleria competent en matèria d'educació quin serà o quins seran els programes plurilingües d'aplicació en el centre.   
2. Els dos programes han de preveure, en tots els nivells de les distintes ensenyances, la presència en el currículum d'àrees, matèries o mòduls impartits en valencià i en castellà, independentment de la llengua base del programa plurilingüe que s'aplique, de manera que, almenys i a més de les àrees o matèries lingüístiques, s'impartisca una més en la llengua que no és la base del programa.  
3. Des de l'inici de l'Educació Primària i, en el cas del programa plurilingüe d'ensenyament en castellà -a què fa referència l'article 6.1 d'este decret-, l'àrea relacionada amb el coneixement del medi natural i social s'ha d'impartir en valencià en els termes municipals de predomini lingüístic valencià assenyalats en l'article 35 de la Llei d'Ús i Ensenyament del Valencià, i en castellà en els termes municipals de predomini lingüístic castellà assenyalats en l'article 36 de la mateixa llei, sense perjuí que una part del currículum de l'àrea puga impartir-se en una llengua distinta dins del marc d'iniciatives pedagògiques previstes en el Projecte Lingüístic de Centre.  
  
4. En totes les àrees, matèries o mòduls lingüístics (valencià, castellà, llengües estrangeres) la llengua d'ensenyament serà necessàriament la llengua objecte d'aprenentatge. En les àrees, matèries o mòduls lingüístics o no lingüístics impartits en valencià, castellà o en llengua estrangera, l'alumnat haurà d'utilitzar eixa mateixa llengua vehicular tant per a la comunicació oral com escrita.   
5. Els centres docents de la Comunitat Valenciana a què fa referència l'article 2.1 i aquells que s'acullen al que disposa este decret (article 2.2) han d'assegurar que el seu alumnat adquirisca, al finalitzar l'educació bàsica, una competència lingüística igual en valencià i en castellà, excepte quan s'aplique l'exempció del valencià d'acord amb el que disposa l'article 24 de la Llei 4/1983, de 23 de novembre, de la Generalitat, d'Ús i Ensenyament del Valencià, en els termes que reglamentàriament es determine. La conselleria competent en matèria d'educació determinarà el procediment per a sol·licitar l'exempció de l'ensenyança del valencià i, si és el cas, de la seua avaluació.  
  
6. En aplicació de l'article 19.1 de la Llei 4/1983, de 23 de novembre, de la Generalitat, d'Ús i Ensenyament del Valencià, en l'Educació Infantil el Projecte Lingüístic de Centre, en la mesura de les possibilitats organitzatives dels centres, haurà d'incloure mesures organitzatives i pedagògiques que garantisquen el dret dels pares, les mares o els representants legals de l'alumnat a triar la llengua cooficial en què es vehicularan els diferents àmbits d'actuació, sense perjuí del que disposa l'article 4.2 d'este decret. Correspondrà a la conselleria competent en matèria d'educació determinar el procediment pel qual els pares, les mares o els representants legals de l'alumnat comunicaran la seua elecció al centre.  
  
CAPÍTOL III  
Els programes lingüístics  
  
Article 5. Principis comuns  
1. Els programes lingüístics han d'adaptar-se a l'alumnat i a les seues diferències individuals, reconeixent les potencialitats de cada un i les seues necessitats específiques. Des d'este plantejament, es vetlarà pel respecte no sols a les necessitats de l'alumnat, sinó també als seus interessos, desitjos i la seua aspiració d'aconseguir un desenrotllament ple i integral que possibilite el màxim grau de capacitació lingüística.  
2. Amb els programes lingüístics s'aspira que les famílies puguen disposar de l'opció que faça possible que els seus fills i filles estudien en valencià, en castellà i, si és el cas, en anglés, sense perjuí de l'oferta d'altres llengües estrangeres. En este sentit, pretenen aconseguir un sistema educatiu per a tots i totes, fonamentat en l'equitat, la participació, el respecte, la no-discriminació per raons de llengua i la recuperació del valencià, en el marc d'una societat democràtica i plural.   
3. L'enfocament orientat a l'acció per al desenrotllament de la competència comunicativa de l'alumnat s'atindrà al que es proposa en el Marc Europeu Comú de Referència per a les Llengües. En este sentit, es fomentarà la responsabilitat i autonomia de l'alumnat en l'aprenentatge, la competència plurilingüe i pluricultural i la dimensió intercultural, per ser aspectes que incidixen en un aprenentatge més efectiu.  
4. El currículum de les àrees, matèries o mòduls, independentment de la llengua en què s'impartisca, haurà d'ajustar-se al que establix la normativa reguladora de cada una de les etapes educatives.  
5. Totes les àrees, matèries o mòduls no lingüístics són susceptibles de ser impartides en valencià, castellà o en anglés, sense perjuí de l'article 4.3; també les agrupacions d'àmbits que incloguen diverses àrees o matèries; inclús, addicionalment, els projectes de caràcter transversal, sense perjuí del que disposa l'article 4.2.   
6. La conselleria competent en matèria d'educació afavorirà el foment de la formació, la investigació, l'experimentació i la innovació educativa, així com l'intercanvi de materials didàctics que servisquen de suport als currículums oficials de les distintes àrees o matèries, amb la finalitat de millorar la pràctica docent relacionada amb el plurilingüisme.  
7. Amb anterioritat al període ordinari de matriculació, l'equip directiu del centre informarà les famílies, i en tot cas els representants legals de l'alumnat, sobre el programa o, si és el cas, programes plurilingües autoritzats o aprovats, així com del Projecte Lingüístic de Centre.   
  
8. El marc normatiu que es desplegue a partir d'este decret estarà acompanyat, en la mesura de les possibilitats pressupostàries, de tots els mitjans necessaris perquè tot l'alumnat obtinga el màxim desenrotllament personal, intel·lectual i social en matèria de plurilingüisme. Els criteris per a determinar estes dotacions seran els mateixos per a tots els centres públics i privats concertats.  
  
Article 6. Els programes plurilingües  
1. El programa plurilingüe en què la llengua base d'ensenyament siga el valencià es denominarà Programa Plurilingüe d'Ensenyament en Valencià (PPEV) i el programa plurilingüe en què la llengua base d'ensenyament siga el castellà es denominarà Programa Plurilingüe d'Ensenyament en Castellà (PPEC).  
2. Fins a l'aprovació dels projectes lingüístics dels centres educatius, estos contindran els programes plurilingües que corresponguen als programes d'educació bilingüe (Programa Ensenyament en Valencià PEV, Programa d'Inmersió Lingüística PIL i Programa de Incorporació Progresiva PIP) que tenen implantats en el moment de l'entrada en vigor d'este decret. En este sentit, el PEV i el PIL s'assimilaran al PPEV i el PIP al PPEC.  
3. Correspon a la conselleria competent en matèria d'educació determinar la llengua base del programa o programes d'aplicació en cada centre públic a la vista dels resultats de les avaluacions desenrotllades en el centre, de criteris de planificació educativa que garantisquen el compliment de l'article 6 de l'Estatut d'Autonomia de la Comunitat Valenciana i d'una consulta sobre la preferència del programa que s'haurà de realitzar en cada centre als pares, les mares o els representants legals de l'alumnat, prèvia campanya informativa per part de la conselleria competent en matèria d'educació per a informar sobre la consecució dels objectius plurilingües. Este mateix procediment se seguirà en el cas de possibles modificacions del programa o programes d'aplicació en els centres.   
4. El PPEV i el PPEC tenen com a objectiu assegurar, al finalitzar l'educació bàsica, l'adquisició per part de l'alumnat d'una competència lingüística igual en valencià i en castellà, així com el domini funcional de la llengua anglesa.   
5. Els dos programes plurilingües es caracteritzen per l'ensenyament, en tots els nivells, de continguts curriculars d'àrees, matèries o mòduls no lingüístics en valencià, castellà, així com l'establiment de mesures organitzatives i curriculars que reforcen l'aprenentatge de l'anglés.   
6. Per a reforçar l'aprenentatge de l'anglés, els centres organitzaran mesures addicionals de coordinació entre el professorat per a la incorporació, en l'ensenyament d'esta llengua estrangera, de materials de suport i reforç de continguts específics del currículum d'àrees, matèries o mòduls no lingüístics; així mateix, podran plantejar un increment horari de l'ensenyament de la llengua anglesa.  
7. En l'Educació Infantil, el programa plurilingüe es caracteritzarà, a més de per l'ensenyament en valencià i/o castellà, per l'exposició a la llengua anglesa a partir del primer curs del segon cicle de l'Educació Infantil.  
8. En l'etapa d'Educació Primària, els programes plurilingües es caracteritzaran, a més de per l'ensenyament en valencià i castellà, per l'ensenyament en anglés de continguts específics del currículum, almenys, d'una àrea no lingüística, amb la prèvia autorització de l'administració educativa.  
9. Els programes plurilingües en l'Educació Secundària Obligatòria, en el Batxillerat i en la Formació Professional de grau mitjà es caracteritzaran, a més de per l'ensenyament en valencià i castellà, per l'ensenyament de continguts específics del currículum, com a mínim, d'una matèria o mòdul no lingüístic en anglés, amb la prèvia autorització de l'administració educativa.  
10. Assumint una concepció de l'educació com un aprenentatge permanent, els programes plurilingües tendiran a implantar-se progressivament en cada etapa educativa, i tindran continuïtat fins a la seua finalització.  
11. Els centres docents comptaran amb el suport de la conselleria competent en matèria d'educació, a través de l'òrgan directiu corresponent, per a la seua correcta aplicació i per a la incorporació de l'ensenyament d'àrees, matèries o mòduls en anglés, sense perjuí de les funcions i competències atribuïdes a la Inspecció d'Educació; així mateix es beneficiaran de recursos i mesures de suport a l'educació, a la formació del professorat i a la comunitat educativa que afavorisquen el plurilingüisme i la dimensió europea de l'educació.  
  
Article 7. Seguiment i avaluació dels programes plurilingües  
Amb caràcter general, i sense perjuí de les funcions pròpies de la Inspecció d'Educació, la conselleria competent en matèria d'educació, a través de la direcció general corresponent, realitzarà un seguiment de les mesures desenrotllades en relació amb els programes plurilingües. En este sentit, establirà un sistema d'avaluació que permeta realitzar un diagnòstic rigorós i transparent de l'aplicació dels programes, els resultats del qual serviran per a la decisió de la possible modificació del o dels programes d'aplicació en cada centre, així com per a l'elaboració d'un nou projecte lingüístic.  
  
Article 8. Projecte lingüístic  
1. Els centres docents elaboraran la proposta de projecte lingüístic, que s'ajustarà al que en eixe sentit dispose la conselleria competent en matèria d'educació, a través de la direcció general corresponent. Haurà d'arreplegar les actuacions generals i específiques dissenyades en funció de la realitat lingüística de l'alumnat. El projecte lingüístic inclourà també els criteris i procediments previstos per a la seua implantació, desenrotllament, seguiment i avaluació, així com els possibles programes experimentals autoritzats en el centre amb relació a l'alumnat plurilingüe i una relació nominal del professorat implicat amb la seua corresponent titulació i competència; així mateix, haurà d'incloure un calendari d'implantació.  
2. En el projecte lingüístic s'establiran les llengües d'ensenyament de les diferents àrees, matèries o mòduls no lingüístics del programa o programes plurilingües que es puga autoritzar al centre.  
3. El projecte lingüístic serà coordinat per la direcció del centre i l'elaboració correspondrà a la Comissió de Coordinació Pedagògica. Una vegada oït el Claustre de Professors, es presentarà el projecte al Consell Escolar del centre, o al Consell Social en el cas dels centres integrats de Formació Professional, per a l'aprovació de la proposta, que es remetrà a la Ins-pecció d'Educació per al seu informe i, posteriorment, a la direcció general competent en matèria d'ordenació acadèmica de la conselleria competent en matèria d'educació per a la seua autorització o, si és el cas, proposta de modificació.  
  
4. En els centres privats concertats, i en aquells a què fa referència l'article 2.2, l'elaboració, la sol·licitud d'autorització i la coordinació del projecte lingüístic correspondrà a la titularitat del centre, oït el Consell Escolar. Esta proposta es remetrà a la direcció general corresponent de la conselleria competent en matèria d'educació. Correspondrà a este òrgan directiu la seua autorització, si s'ajusta a les disposicions vigents.  
5. El projecte lingüístic, una vegada autoritzat, podrà ser revisat, amb la justificació prèvia de les avaluacions corresponents; en el cas que es produïsquen modificacions, els tràmits per a la nova autorització seran els mateixos que els mencionats anteriorment.  
6. Des del curs 2012-2013, els centres docents inclouran en la seua programació general anual les mesures que s'adoptaran en el centre en relació amb l'ensenyament de les llengües i el plurilingüisme, amb indicació explícita de la llengua base, valencià o castellà, del seu programa lingüístic, els objectius relacionats amb el plurilingüisme que es treballaran en el centre, la relació de les àrees, matèries o mòduls no lingüístics que s'ensenyaran en cada una de les llengües en cada nivell, així com la manera d'introduir l'anglés i altres llengües estrangeres com a llengües d'ensenyament en el centre i les mesures organitzatives que puguen disposar respecte d'això.  
  
CAPÍTOL IV  
Professorat  
  
Article 9. Requisits específics per als llocs docents  
La conselleria competent en matèria d'educació catalogarà lingüísticament els llocs de treball en els centres públics amb la finalitat de garantir la continuïtat dels programes plurilingües.  
  
Article 10. Reconeixement  
La conselleria competent en matèria d'educació determinarà els mecanismes de reconeixement del professorat que impartix en una llengua estrangera les àrees, matèries o mòduls no lingüístics; entre estos, es tindrà en consideració esta circumstància als efectes que es determinen en els diferents concursos d'àmbit autonòmic en què participe el professorat, així com en les activitats de formació permanent del professorat.  
  
  
Article 11. Capacitació del professorat  
La conselleria competent en matèria d'educació regularà els requisits d'acreditació de la capacitació del professorat dels nivells d'ensenyança no universitària en llengües per a impartir àrees, matèries o mòduls no lingüístics en valencià, en anglés i en altres llengües.  
  
  
Article 12. Formació del professorat  
La conselleria competent en matèria d'educació facilitarà la formació contínua del professorat en valencià i en anglés, a través de la direcció general competent en matèria de formació del professorat.  
  
  
DISPOSICIONS ADDICIONALS  
  
Primera. Aplicació dels programes plurilingües  
1. Els programes plurilingües regulats en este decret hauran d'estar implantats, en tot cas, en els cursos escolars i per als nivells i etapes que concreta l'annex únic. No obstant això, es podrà anticipar la implantació a altres cursos escolars quan així ho preveja el calendari del seu projecte lingüístic, amb l'autorització prèvia corresponent per part de la conselleria competent en matèria d'educació.  
2. L'aplicació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i, en tot cas, haurà de ser atés amb els mitjans personals i materials de l'esmentada conselleria.  
3. Este decret serà aplicable a altres ensenyances del sistema educatiu, com és el cas de les ensenyances de règim especial (ensenyances artístiques i esportives) i la formació de persones adultes. No obstant això, en les ensenyances artístiques i esportives i en la formació de persones adultes, cada centre haurà de garantir al seu alumnat oportunitats perquè desenrotlle la seua competència lingüística en valencià, en castellà i en anglés. Es faculta la conselleria competent en matèria d'educació per a establir el calendari d'aplicació d'este decret en les mencionades ensenyances.  
4. La conselleria competent en matèria d'educació podrà col·laborar, de conformitat amb el que disposa l'ordenament jurídic, amb altres administracions o entitats públiques o privades sense ànim de lucre, institucions o associacions, per a facilitar l'aplicació dels programes plurilingües en els centres docents de la Comunitat Valenciana.  
  
5. El plurilingüisme, entés com a procés, és una responsabilitat col·lectiva de tot el Consell. En este sentit, les conselleries coordinaran la seua actuació per a garantir el coneixement del valencià, del castellà i de l'anglés en la població escolar valenciana.  
  
Segona. Difusió i supervisió de la norma  
Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'este decret.  
La Inspecció d'Educació assessorarà la comunitat educativa, supervisarà tot el procés i proposarà mesures que contribuïsquen a perfeccionar-lo.  
  
Tercera. Referències normatives  
Des de l'entrada en vigor d'este decret, totes les referències que les normes en vigor facen al pla de normalització lingüística i al disseny particular del programa dels centres s'entendran fetes al projecte lingüístic.  
  
Quarta. Llengües estrangeres vehiculars  
La conselleria competent en matèria d'educació podrà autoritzar, en els centres docents que vehiculen en anglés almenys una àrea, matèria o mòdul no lingüístic, la possibilitat de vehicular addicionalment en una altra llengua estrangera diferent de l'anglés una àrea matèria o mòdul més. Esta autorització estarà condicionada a l'existència, en el mateix centre, de recursos humans suficients.  
  
DISPOSICIONS TRANSITÒRIES  
  
Primera. Normativa aplicable fins a la implantació dels programes plurilingües  
Per a cada centre, fins a la implantació dels programes plurilingües regulats en este decret en cada nivell i etapa, d'acord amb el calendari d'aplicació que regula l'apartat 1 de la disposició addicional primera, seran aplicables les disposicions previstes en el Decret 79/1984, de 30 de juliol, del Consell, sobre aplicació de la Llei 4/1983, de 23 de novembre, de la Generalitat, d'Ús i Ensenyament del Valencià, en l'àmbit de l'ensenyança no universitària de la Comunitat Valenciana; així com les relatives a l'article 88 del Reglament Orgànic i Funcional de les Escoles d'Educació Infantil i dels Col·legis d'Educació Primària, i els programes d'educació bilingüe previstos en l'article 102 del Reglament Orgànic i Funcional dels Instituts d'Educació Secundària. També serà aplicable, de la mateixa manera i si és el cas, l'Orde de 30 de juny de 1998, de la Conselleria de Cultura, Educació i Ciència, per la qual s'establixen els requisits bàsics, criteris i procediments per a aplicar en els centres educatius un programa d'educació bilingüe enriquit, i la Resolució de 30 de juliol de 2008, de la Conselleria d'Educació, per la qual s'establix els requisits bàsics, criteris i procediments per a aplicar en els centres educatius un programa d'educació plurilingüe que permeta fomentar una primera aproximació a la llengua anglesa en el segon cicle d'Educació Infantil.  
  
  
Segona. Informació prèvia a la matrícula  
El que disposa l'article 5.7 serà aplicable per a cada centre des del moment que siga efectiva l'autorització del seu projecte lingüístic.  
  
Tercera. Normes reglamentàries  
En les matèries per a la regulació de les quals este decret remet a ulteriors disposi-cions, i mentres estes no siguen dictades, seran aplicables, en cada cas, les normes que s'aplicaven a la data d'entrada en vigor d'este decret, sempre que no s'oposen a allò que s'hi ha disposat.  
  
DISPOSICIÓ DEROGATÒRIA  
  
Única. Derogació normativa  
1. Queda derogat el Decret 79/1984, de 30 de juliol, del Consell, sobre aplicació de la Llei 4/1983, de 23 de novembre, de la Generalitat, d'Ús i Ensenyament del Valencià, en l'àmbit de l'ensenyança no universitària de la Comunitat Valenciana; així com totes les disposicions del mateix o inferior rang que s'oposen al que disposa este decret.  
  
2. Queden derogats els programes d'educació bilingüe a què fa referència l'article 88 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, del Consell, i els programes d'educació bilingüe previstos en l'article 102 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell.  
  
  
DISPOSICIONS FINALS  
  
Primera. Desplegament normatiu  
S'autoritza el conseller o la consellera competent en matèria d'educació per a dictar totes les disposicions necessàries per a l'aplicació del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.   
  
Valencia, 3 d'agost de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET  
  
  
ANNEX ÚNIC  
  
Calendari d'aplicació  
  



Còpia Permalink ELI